4. การประกอบธุรกิจของแต่ละสายธุรกิจ

1. ธุรกิจผลิตรายการบันเทิงสำหรับโทรทัศน์ระบบบอกรับสมาชิก และโทรทัศน์ดาวเทียม

บริษัท ไลฟ์ ทีวี จำกัด (“ไลฟ์ ทีวี”)

เนื่องจากสภาวะเศรษฐกิจถดถอย และชะลอตัวลงอย่างรวดเร็ว เป็นเหตุให้ ไลฟ์ ทีวี
จำต้องดำเนินการเปลี่ยนแปลงโครงสร้างองค์กรใหม่ เพื่อให้เหมาะสม
และสะดวกกับการบริหารจัดการภายในองค์กรได้อย่างคล่องตัว ไลฟ์ ทีวี
จึงมีความจำเป็นต้องลดจำนวนช่องรายการลงจากเดิม ซึ่งทำให้ ณ วันที่ 31 ธันวาคม 2554 ไลฟ์
ทีวี มีจำนวนช่องรายการ 8 ช่องรายการ โดยแบ่งเป็น ช่องรายการที่ไม่ต้องเข้ารหัสสัญญาณ
(Free To Air) จำนวน 4 ช่องรายการ ได้แก่ POP, ไทยไชโย, มิติ 4, Dude TV,
และช่องรายการแบบต้องเข้ารหัสสัญญาณ (Encryption) จำนวน 4 ช่องรายการ ได้แก่
Football Plus, Sports Plus, MUTV, Asian Food Channel
โดยรายละเอียดของแต่ละช่องรายการมีดังนี้

-   ช่องป๊อป (POP)  ช่องรายการเพลงและสาระบันเทิงทั้งไทยและต่างประเทศ

-   ช่องไทยไชโย (Thai Chaiyo) ช่องรายการเพลง และสาระบันเทิง ในลักษณะของเพลง
    ลูกทุ่ง หมอลำ และรายการตลก เป็นต้น

-   ช่องมิติ4 (Miti 4) ช่องรายการที่รวมเรื่องราว เนื้อหาลี้ลับ แปลก มหัศจรรย์ ไม่น่าเชื่อ
    สิ่งเหนือธรรมชาติ ที่หาคำตอบทางวิทยาศาสตร์ ไม่ได้ เป็นต้น

-   ช่องดู๊ดทีวี (Dude TV) ช่องรายการทางเลือกใหม่ที่ตอบโจทย์สำหรับหนุ่ม ๆ ที่
    มองหาเพื่อนที่เข้าใจ

-   ช่องฟุตบอลพลัส (Football Plus) ช่องรายการประเภทกีฬาฟุตบอล พร้อมแม็ตซ์
    ถ่ายทอดสดการแข่งขันฟุตบอล ในลีกชั้นนำต่าง ๆ ทั่วโลก

-   ช่องสปอร์ตส พลัส (Sports Plust) ช่องรายการ หลากหลายประเภทกีฬาชั้นนำจากทั่วโลก

-   ช่องแมนยูทีวี (MUTV) ช่องรายการโทรทัศน์ ลิขสิทธิ์เฉพาะแฟนฟุตบอลผีแดง ตลอด 24
    ชั่วโมง

-   ช่องเอเอฟซี (AFC) ช่องรายการประภทอาหารและไลฟ์สไตล์อันดับ 1 ของ เอเซีย
    ที่รวบรวมทุกเรื่องราวเกี่ยวกับอาหาร ท่องเที่ยว

ทั้งนี้ ไลฟ์ ทีวี มีกลยุทธ์การดำเนินธุรกิจ ดังต่อไปนี้

(1) การสร้างสรรค์ การพัฒนา และการควบคุมคุณภาพรายการโทรทัศน์

ไลฟ์ ทีวี มีทีมงานผลิตที่มีคุณภาพ
และมีประสบการณ์ที่เพียงพอต่อการสร้างสรรค์งานเพื่อให้ได้คุณภาพก่อนที่จะออกสู่สายตาประชาชน
ซึ่ง ไลฟ์ ทีวี ตระหนักถึงผู้ที่รับชมเป็นสำคัญ
โดยจะเป็นการผลิตรายการในรูปแบบสาระและบันเทิงควบคู่กันไป ดังนั้น
ทีมงานฝ่ายผลิตพัฒนารายการโทรทัศน์ให้อยู่ในรูปแบบ และความต้องการของตลาดอย่างสม่ำเสมอ
แต่ทั้งนี้รายการผลิตจะต้องอยู่ภายใต้กรอบของกฎหมายและศีลธรรมอันดีของประชาชน

(2) การจัดจำหน่าย การหารายได้ และการส่งเสริมการขาย

ไลฟ์ ทีวี มีรูปแบบการขายโฆษณาเป็นแบบแพ็กเกจ (Package)
เพื่อให้ลูกค้าสามารถเลือกลงสปอตโฆษณาได้หลากหลายรายการ
ไม่ว่าจะเป็นการลงโฆษณาในระบบช่องรายการที่ไม่ต้องเข้ารหัสสัญญาณ (Free to Air)
หรือในระบบช่องรายการแบบต้องเข้ารหัสสัญญาณ (Encryption)
โดยที่ปัจจุบันฐานมีผู้รับชมช่องรายการของไลฟ์ ทีวี มีกว่า 5 ล้านครัวเรือน
หรือขายโฆษณาในรูปแบบของการโปรโมทสินค้าในรายการโทรทัศน์ เช่น การติดป้ายโฆษณาไว้ ณ
แท่นพิธีกร การจับภาพไปยังผลิตภัณฑ์ของลูกค้าก่อนเข้ารายการ เป็นต้น

นอกจากนั้น รายได้หลักในการดำเนินการของธุรกิจ ไลฟ์ ทีวี ยังได้แก่
รายได้ค่าสิทธิจากผู้ประกอบการโทรทัศน์อื่น ๆ
และรายได้จากการการจำหน่ายเวลาให้แก่ผู้ผลิตรายการซึ่งเป็นบุคคลภายนอก ตามลำดับ

รวมทั้ง ไลฟ์ ทีวี ยังมีหน่วยธุรกิจที่มีความเกี่ยวเนื่องกับธุรกิจของ ไลฟ์ ทีวี กล่าวคือ Live
Digital คือ ดิจิตอลคอนเทนท์ ซึ่งจะนำช่วงเวลาในช่องรายการของ “ไลฟ์ทีวี”
สร้างมูลค่าเพิ่มให้กับธุรกิจ เช่น การให้ส่งข้อความสั้น (SMS) เข้าร่วมในรายการ,
การนำเสนอข้อความเชิญชวนให้ดาวน์โหลดเสียงเพลงเรียกเข้า
และการนำเสนอการประมูลสิ่งของในรายการ “LIVE BID” เป็นต้น
โดยจะได้รับส่วนแบ่งจากรายได้ในการดำเนินการดังกล่าว

(3) กลุ่มลูกค้าเป้าหมายและกลุ่มผู้ชมรายการเป้าหมาย

(3.1) ลูกค้าเป้าหมาย คือ กลุ่มลูกค้าที่ซื้อสปอตโฆษณา และโปรโมทสินค้ากับ ไลฟ์ ทีวี
ทั้งนี้สามารถแบ่งเป็น 2 ประเภท ดังนี้

(ก) ประเภทตัวแทนโฆษณา (Agency) คือ
บริษัทที่ให้บริการวางแผนการโฆษณาและจัดสรรเวลาโฆษณาให้กับลูกค้าที่เป็นเจ้าของผลิตภัณฑ์หรือบริการต่าง
ๆ โดยลูกค้ากลุ่มนี้จะซื้อเวลาโฆษณาและโปรโมทกับ ไลฟ์ ทีวี เป็นแพ็คเกจ(Package)
โดยจะเป็นการซื้อล่วงหน้าและมีระยะเวลาการซื้อนาน โดยมีระยะเวลาซื้อตั้งแต่ 1 เดือน, 3
เดือน, 6 เดือน หรือ 1 ปี
เพื่อจัดสรรให้แก่การโฆษณาสินค้าและบริการแต่ละรายตามแผนโฆษณาที่วางให้กับลูกค้า ซึ่งได้แก่
บริษัทขนาดใหญ่ องค์กรของรัฐบาล และรัฐวิสาหกิจ
ที่มีการวางแผนการตลาดและกำหนดงบประมาณการตลาดอย่างชัดเจนและมีการโฆษณาประชาสัมพันธ์อย่างต่อเนื่อง
โดยให้บริษัทตัวแทนโฆษณาเป็นผู้วางแผนโฆษณาให้

(ข) ประเภทลูกค้าที่เป็นเจ้าของผลิตภัณฑ์หรือลูกค้าโดยตรง คือ
บริษัทห้างร้านเอกชนทั่วไปที่สามารถกำหนดแนวทางโฆษณาและประชาสัมพันธ์ได้เองโดยติดต่อซื้อเวลาโฆษณากับ
ไลฟ์ ทีวี โดยตรง
ซึ่งส่วนมากลูกค้ากลุ่มนี้จะมีขนาดเล็กกว่ากลุ่มที่ติดต่อผ่านบริษัทตัวแทนโฆษณาและมีงบประมาณในการโฆษณาน้อยกว่า

(3.2) กลุ่มผู้ชมรายเป้าหมาย คือ ผู้ที่รับชมช่องรายการของ ไลฟ์ ทีวี
ซึ่งสามารถรับบชมได้ทั้งในรูปแบบโทรทัศน์แบบบอกรับสมาชิก โทรทัศน์ดาวเทียม อินเทอร์เน็ท IPTV
และอื่น ๆ โดย ไลฟ์ ทีวี มุ่งเน้นส่งตรงสาระและบันเทิงไปสู่ผู้รับชมอย่างมีคุณภาพ
กลุ่มเป้าหมายหลักได้แก่ วัยรุ่น วัยทำงาน แม่บ้าน พนักงานบริษัท และอื่น ๆ

บริษัท ทริลเลี่ยน เทเลวิชั่น จำกัด (“ทริลเลี่ยน”)

ทริลเลี่ยนเป็นกิจการร่วมทุนระหว่างบริษัท กับบริษัท ฟิวเจอร์ มาร์เก็ตติ้ง คอมมิวนิเคชั่นส์ กรุ๊ป
จำกัด, บริษัท ทวิน เชอร์รี่ จำกัด และบริษัท วี แบงค็อค จำกัด
เพื่อดำเนินการผลิตรายการโทรทัศน์ และบริหารจัดการช่อง Dude TV

2. ธุรกิจรับจ้างโฆษณา ทำป้ายโฆษณา และให้เช่าป้ายโฆษณา

บริษัท ไลฟ์ มีเดีย กรุ๊ป จำกัด (มหาชน) (“ไลฟ์ มีเดีย”)

ไลฟ์ มีเดียประกอบกิจการสื่อโฆษณานอกบ้าน (Out of Home Media)
ปัจจุบันมีสื่อโฆษณาที่ดำเนินการอยู่ 3 ประเภท ได้แก่

Billboard

ไลฟ์ มีเดียมีป้ายโฆษณาประเภท Billboard ขนาดใหญ่หรือในบางครั้งเรียกว่า
“สื่อป้ายโฆษณากลางแจ้ง” ในหลากหลายพื้นที่ ทั้งในบริเวณถนนสายหลักในกรุงเทพมหานคร
และปริมณฑล เช่น ถนนเพชรบุรีตัดใหม่, ทางด่วนขั้นที่1 พื้นที่การท่าเรือแห่งประเทศไทย,
ทางด่วนขั้นที่ 2 บริเวณถนนจันทน์, ถนนพระราม 9 และถนนรัชวิภา, พระโขนง และแฮปปี้แลนด์
เป็นต้น

Building Wrap

การโฆษณาที่ปรากฏบนผนังภายนอกตึก และอาคารสำคัญบนถนนสายสำคัญต่าง ๆ ทั้งนี้
ภาพโฆษณาจะถูกพิมพ์ด้วยระบบอิงค์เจท ลงบนซีทรู สติกเกอร์
เพื่อนำไปติดบนกระจกของอาคารดังกล่าว ปัจจุบันมีการทำสัญญาไว้ 1 อาคาร คือ อาคารซิโนบริต
ถนนวิภาวดีรังสิต

Hi-Rise TV

สื่อโฆษณารูปแบบดิจิตอล โดยการนำภาพ ข้อมูล ข่าวสาร แสดงทั้งในแบบเคลื่อนไหว ภาพนิ่ง
และตัวอักษรวิ่ง ซึ่งสื่อโฆษณารูปแบบนี้จะอยู่ภายในอาคาร โดยติดตั้งภายในโถงรอลิฟท์
และภายในลิฟท์โดยสาร โดยได้เพิ่มมูลค่าของสื่อ โดยการจัดกิจกรรม และการ Wrap
ขอบจอของสื่อโฆษณา ได้แก่ อาคารจัสมินซิตี้ ถนนสุขุมวิท อาคารรัจนาการ ถนนสาทรใต้
อาคารสิรินรัตน์ ถนนพระราม 4 และอาคารเมืองไทย-ภัทรคอมเพล็กซ์ ถนนรัชดาภิเษก เป็นต้น

การให้บริการในสื่อโฆษณาข้างต้น บริษัทจะมีรายได้หลักแบ่งได้เป็น 2 ประเภท ได้แก่
รายได้จากการให้บริการสื่อโฆษณา และรายได้จากการผลิตสื่อโฆษณา นอกจากนี้
ไลฟ์มีเดียยังมีการดำเนินการเป็นนายหน้าในการผลิตและจำหน่ายสื่อโฆษณานอกบ้านให้แก่ผู้ประกอบการรายอื่นๆ
เช่น บริษัท คอนซีท แอดเวอร์ไทซิ่ง จำกัด
โดยการเป็นนายหน้าจำหน่ายสื่อดังกล่าวจะได้รับผลตอบแทนในลักษณะส่วนแบ่งจากรายได้

3. ธุรกิจการจัดแสดงและบริหารศิลปิน

การดำเนินการในธุรกิจดังกล่าวนี้ บริษัทดำเนินการผ่านกิจการในกลุ่มบริษัท ได้แก่ บริษัท อิน แอนด์
ออน สตูดิโอ จำกัด และบริษัท ป็อบสตาร์ซ แมเนจเมนท์ จำกัด

ธุรกิจการจัดแสดง

หมายถึง การดำเนินการเป็นผู้จัดการแสดงคอนเสิร์ตของศิลปินต่าง ๆ
ทั้งภายในประเทศและจากต่างประเทศ ซึ่งจะได้รับรายได้จากการจำหน่ายบัตรเข้าชม,
จากผู้สนับสนุนในการจัดการแสดง และจากการจัดกิจกรรมพิเศษ เป็นต้น นอกจากนี้
การดำเนินธุรกิจในกลุ่มนี้ยังหมายรวมถึง การเป็นผู้รับจ้างจัดกิจกรรมต่าง ๆ
ซึ่งรายได้ที่ได้รับจะมาจากผู้สนับสนุนในการจัดการแสดง และจากการจัดกิจกรรมพิเศษ

ธุรกิจการบริหารศิลปิน

หมายถึง การดำเนินการเป็นผู้พัฒนาความสามารถในด้านต่าง ๆ
ตามความเหมาะสมให้แก่บุคคลหรือกลุ่มบุคคลเป้าหมาย เพื่อสร้างสรรค์ผลงานในรูปแบบต่าง ๆ เช่น
ด้านการแสดง, ร้องเพลง หรือการแสดงแบบ เป็นต้น การดำเนินการดังกล่าวนี้
บริษัทจะได้รับผลตอบแทนในรูปของส่วนแบ่งรายได้และผลกำไรจากการดำเนินการ
ไม่ว่าจะเป็นการให้บริการ, การจัดกิจกรรม และการได้รับเงินสนับสนุนจากผู้โฆษณาสินค้า เป็นต้น

นอกจากนี้ การดำเนินการลักษณะที่เป็นงานสร้างสรรค์ และการสร้างมูลค่าเพิ่มในรายการ,
บุคลากร และทรัพย์สินของบริษัทได้หมายรวมอยู่ในการประกอบการของธุรกิจดังกล่าวนี้ด้วย